VLADO HALUSEK

10. 09. 2020.

1.1. PISANJE I ČITANJE PRIRODNIH BROJEVA

Prirodnim brojevima izražavamo broj učenika u razredu, broj stanovnika neke države, broj goveda na nekom gospodarstvu i drugo. Kako bismo odgovorili na pitanje koliko konja na slici pase travu, moramo ih prebrojiti.

# ***PRIMJER 1.***

Prebrojavanje

Koliko ima balona na slici? 

🞂 **Rješenje**

Prebrojavanjem dolazimo do točnog odgovora.   
Na slici ima sedam balona.

**1. Odgovorite na pitanja.**

**a)** Koliko ima učenika u vašem razredu?

**b)** Koliko učitelja vam predaje u petom razredu?

**c)** Koliko imate olovaka u svojoj pernici?

Brojeve koje rabimo pri brojenju nazivamo prirodni brojevi.

Brojeve zapisujemo s pomoću deset znamenki: 0, 1, 2, 3, 4, 5, 6, 7, 8 i 9.

**Zapis prirodnog broja**

# ***PRIMJER 2.***

Zapišimo brojeve **9, 78** i **145** u tablicu mjesnih vrijednosti koju ste učili još u nižim razredima, a zatim ih zapišimo riječima.

🞂 **Rješenje**

|  |  |  |
| --- | --- | --- |
| STOTICE  **S** | DESETICE  **D** | JEDINICE  **J** |
|  |  | 9 |
|  | 7 | 8 |
| 1 | 4 | 5 |

Zdesna na lijevo su redom jedinice, desetice i na kraju stotice.

9 **čitamo:** „devet”

78 **čitamo:** „sedamdeset osam”

145 **čitamo:** „sto četrdeset i pet”

**2.** U tablicu mjesnih vrijednosti napišite po jedan jednoznamenkasti, dvoznamenkasti i troznamenkasti broj i potom ih zapišite riječima.

U svakodnevnom životu često upotrebljavamo velike brojeve. Njima izražavamo broj stanovnika u gradu, državi ili svijetu, godišnji broj proizvedenih automobila, iPhonea, čokolada; broj sadnica cvijeća, stabala i dr.

***PRIMJER 3.***

**Čitanje i pisanje prirodnih brojeva**

Pročitajmo brojeve iz tablice mjesnih vrijednosti, a zatim ih zapišimo riječima.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| MILIJUNI | | | TISUĆICE | | | JEDINICE | | |
| **S** | **D** | **J** | **S** | **D** | **J** | **S** | **D** | **J** |
|  |  |  |  |  |  |  |  | **8** |
|  |  |  |  |  |  |  | **9** | **7** |
|  |  |  |  |  |  | **1** | **3** | **5** |
|  |  |  |  | **4** | **5** | **0** | **1** | **3** |
| **7** | **0** | **6** | **8** | **9** | **0** | **0** | **0** | **1** |

🞂 **Rješenje**

osam

devedeset sedam

sto trideset pet

četrdeset pet tisuća trinaest

sedamsto šest milijuna osamsto devedeset tisuća jedan

**3.** Pročitajte sljedeće brojeve i zapišite ih riječima.

**a)** 5 617 **b)** 30 905 **c)** 103 871

**d)** 3 609 875 **e)** 15 026 984 **f)** 805 005 329

**4.** Prepišite zadatak tako da brojeve u rečenicama zapišete riječima.

Plavetni kit je najveća životinja na Zemlji. Može biti dug i do 30 metara, težak do 200 tona, a pojede čak 5 000 kg račića na dan. Životni vijek plavetnih kitova je oko 80 godina.

|  |
| --- |
| ***TREBA ZNATI...*** Brojeve koje rabimo pri brojenju nazivamo prirodni brojevi.  Brojeve zapisujemo s pomoću deset znamenki: 0, 1, 2, 3, 4, 5, 6 , 7, 8 i 9. |

**Jeste li razumjeli?**

Prebrojite muške učenike u svom razredu. Koji broj ste dobili?

S pomoću kojih znamenki zapisujemo najmanji dvoznamenkasti broj?

Koliko nula iza jedinice ima broj milijun?

**Zadatci za vježbu**

**5.** U tablicu mjesnih vrijednosti napišite po jedan troznamenkasti, četveroznamenkasti, peteroznamenkasti i šesteroznamenkasti broj i potom ih zapišite riječima.

**6.** Pročitajte sljedeće brojeve i zapišite ih riječima.

**a)** 9 549 **b)** 72 891 **c)** 450 286

**d)** 5 006 237 **e)** 69 510 072 **f)** 307 560 008

**7.** Brojeve napisane riječima zapišite znamenkama.

**a)** tri tisuće sto pet

**b)** dvadeset dvije tisuće osam

**c)** sto pedeset devet tisuća osamsto trinaest

**d)** pet milijuna tri tisuće dvanaest

**e)** dvadeset osam milijuna sto pet tisuća šezdeset osam

Povežite i primijenite

**8.** Odgovorite na pitanja.

**a)** Koliko ima učenica u vašem razredu?

**b)** Koliko učiteljica vam predaje u petom razredu?

**c)** Koliko lopti imate kod kuće? d) Koliko različitih vrsta sladoleda volite jesti?

**9.** **Problem cjeline.** Marko i Petar doznali su nekoliko podataka o razvoju živog svijeta na Zemlji. Brojeve u rečenicama zapisali su znamenkama, a vi im pomozite kako bi ih lakše pročitali i zapišite ih riječima.

1. Proces u kojem su nastala živa bića počeo je u moru spajanjem niza

kemijskih elemenata prije više od 3 500 000 000 godina.

1. U oceanima su se razvili složeni mnogostanični oblici života oko

3 000 000 000 godina nakon pojave prvih bakterija.

1. Prije otprilike 370 000 000 godina neke ribe razvile su peraje slične

udovima i jednostavna pluća što im je omogućilo da iz vode ispužu na kopno.

1. Prije otprilike 290 000 000 godina jedan je dio vodozemaca postao

otporniji na vodu i pretvorio se u gmazove.

**10.** Sljedeće rečenice prepišite tako da umjesto brojeva riječima zapišete

brojeve znamenkama.

**a)** Prosječna polarna medvjedica prepliva više od sto pedeset kilometara u

nekoliko dana prateći led koji se povlači.

**b)** Ženke golemih želvi sele se otprilike tisuću osamsto kilometara od plitkih

voda oko Brazila gdje se hrane, do plaža malog otoka Ascensiona usred

Atlantika gdje legu jaja.

**c)** Prosječna udaljenost između jedinoga Zemljina prirodnog satelita

Mjeseca i Zemlje je tristo osamdeset četiri tisuće kilometara.

**11.** Sljedeće rečenice prepišite tako da umjesto brojeva znamenkama zapišete brojeve riječima.

**a)** Broj stanovnika na Zemlji je oko 7 000 000 000.

**b)** U ljudskom tijelu ima oko 96 000 kilometara krvnih žila.

**c)** Ljudsko oko sposobno je razlikovati 10 000 000 nijansi boja.